
AVIZ
asupra propunerii legislative privind modificarea şi completarea Legii nr. 571/2003 privind Codul fiscal
În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu propunerea legislativă privind modificarea şi completarea Legii nr. 571/2003 privind Codul fiscal, trimisă cu adresa nr. Pl.x- 598 din 18 septembrie 2007 şi înregistrată sub nr. 31/987 din 19.09.2007.


Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 1 din Regulamentul Camerei Deputaţilor, republicat.


Senatul a respins propunerea legislativă în şedinţa din 13 septembrie 2007.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 4 octombrie 2007.


Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ cu nr. 510/23.04.2007 precum şi Punctul de vedere al Guvernului cu nr. 1250 din 25.05.2007 prin care nu susţine adoptarea iniţiativei legislative.
  

În urma dezbaterilor, membrii Comisiei, au constatat că Uniunea Europeană nu a exprimat o poziţie împotriva instituirii taxei speciale pentru autoturisme şi autovehicule ca atare, ci doar a prezentat o serie de observaţii privind modalitatea de calcul. Între timp, Ministerul Economiei şi Finanţelor a analizat şi identificat variante de modificare a formulei de calcul, pentru găsirea unei soluţii optime de taxare a autovehiculelor, care să corespundă atât solicitărilor Comisiei Europene, cât şi intereselor actuele ale României.
Faţă de cele constatate, membrii Comisiei au hotărât, cu unanimitate de voturi, avizarea negativă a propunerii legislative.


În raport de obiectul şi conţinutul său, propunerea legislativă face parte din categoria legilor ordinare.
                              PREŞEDINTE,                  SECRETAR,
                             Sergiu  Andon                      George Băeşu
Consilier

